
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	teigiamai vertina tai, kad Audito Rūmai pareiškė, jog Europos narkotikų ir narkomanijos stebėsenos centro (toliau – Centras) 2022 finansinių metų metinėse ataskaitose atspindimos operacijos visais reikšmingais aspektais yra teisėtos ir tvarkingos; pažymi, kad, remiantis Audito Rūmų 2022 finansinių metų metine ataskaita dėl ES agentūrų, jo 2022 m. biudžetas sudarė 26 mln. EUR, t. y. buvo 4 proc. didesnis nei 2021 metais (25 mln. EUR), o darbuotojų skaičius pagal atitinkamos biudžeto valdymo institucijos sprendimą išliko nepakitęs;
2.	palankiai vertina tai, kad buvo imtasi tinkamų taisomųjų veiksmų siekiant atsižvelgti į Audito Rūmų ankstesnių metų pastabas; palankiai vertina kasmetinį pavyzdinį leidinį, 2022 m. Europos narkotikų vartojimo paplitimo ataskaitą, 2022 m. statistikos biuletenį ir 25 metus (skaičiuojant iki 2022 m.) Centro valdomos ES ankstyvojo perspėjimo apie naujas psichoaktyviąsias medžiagas sistemos pridėtinę vertę; palankiai vertina tai, kad išleisti 69 leidiniai, iš kurių septyni yra mažieji vadovai, o trys – teminiai leidiniai pagal Centro pavyzdinę ataskaitą „Medicininės ir socialinės reagavimo į narkotikų problemas priemonės. Europos vadovas“; palankiai vertina tai, kad Centras kartu su partneriais surengė ketvirtąją Europos konferenciją dėl elgsenos ir kitų priklausomybių; ragina Centrą tęsti dalijimosi žiniomis veiklą;
3.	palankiai vertina su narkotikais susijusią mokymo veiklą, kurioje dalyvavo 609 ES teisėsaugos specialistai ir techninio bendradarbiavimo projekto partneriai ir kurią vykdė Centras bendradarbiaudamas su Europos Sąjungos teisėsaugos mokymo agentūra (CEPOL); palankiai vertina tai, kad 2022 m. surengtuose Centro mokymuose dalyvavo beveik 950 narkotikų srityje dirbančių specialistų, įskaitant teisėsaugos pareigūnus ir politikos formuotojus, o apie 1 200 narkotikų srityje dirbančių specialistų dalyvavo septyniuose Centro surengtuose internetiniuose seminaruose; pabrėžia svarbų Centro vaidmenį teikiant politikos formuotojams ir specialistams visuomenės sveikata grindžiamas analizes ir informaciją apie narkotikus bei priklausomybę nuo narkotikų;
4.	palankiai vertina atkaklias Centro pastangas atkreipti dėmesį į socialinius narkotikų aspektus ir jų poveikį visuomenei, skatinti narkotikų vartotojų socialinės reintegracijos politiką ir narkotikų temą vertinti iš daugiadalykės perspektyvos; mano, kad būtinai reikia toliau didinti informuotumą apie tai, kokia svarbi yra prevencija ir novatoriškas psichikos sveikata grindžiamas požiūris į kovos su narkotikais politiką;
5.	primena, kad Centro darbas grindžiamas gebėjimu remiantis įrodymais atlikti strateginį grėsmių sveikatai ir saugumui vertinimą, kuriuo siekiama ankstyvame etape nustatyti naujus narkotikų reiškinio pokyčius, kurie gali neigiamai paveikti sveikatą, socialinius aspektus, saugą ar saugumą Sąjungoje; primena, kad Centro darbe turėtų vienodai atsispindėti grėsmių sveikatai vertinimas;
6.	palankiai vertina Centro padarytą pažangą su Europolu rengiant bendrą dokumentą „ES narkotikų rinkos. Išsami analizė“ su moduliais, skirtais konkretiems narkotikams, – dalis išleista 2022 m., kitas dalis planuojama paskelbti 2023 m.; palankiai vertina 2022 m. atliktą darbą, susijusį su pagrindinių tiekimo duomenų kokybės ir prieinamumo gerinimu bendradarbiaujant su REITOX nacionaliniais centrais ir Europolu; palankiai vertina tai, kad visos Centro užduotys įgyvendinamos pagal Kovos su nusikalstamumo grėsmėmis daugiadalykės platformos operatyvinių veiksmų planus dėl kanapių, kokaino ir heroino; primena, kad nustatyta, jog prekyba narkotikais yra pagrindinis pelno šaltinis ir naujų žmonių pritraukimo priemonė organizuoto nusikalstamumo ir terorizmo srityse, ir atkreipia dėmesį į Centro indėlį kuriant saugesnę Europą;
7.	palankiai vertina internetinį puslapį „EMCDDA 4 Ukraine“, sukurtą kovos su narkotikais srityje Europoje dirbantiems specialistams, padedantiems iš Ukrainos perkeltiems asmenims; 
8.	palankiai vertina regioninio lygmens Centro ir Europos kaimynystės politikos šalių partnerių bendradarbiavimą vykdant techninės pagalbos projektą EU4MD, taip pat tai, kad dvišaliu lygmeniu su Sakartvelu vykdomas techninės pagalbos projektas EMCDDA4GE; palankiai vertina tai, kad Lotynų Amerikos, Karibų jūros regiono ir Europos Sąjungos bendradarbiavimo programoje numatyta oficiali partnerystė kovos su narkotikais politikos srityje;
9.	palankiai vertina Centro bendradarbiavimą su kitomis agentūromis ir jo indėlį į TVR agentūrų tinklą; palankiai vertina nuolatinį Centro bendradarbiavimą su nacionalinėmis kovos su narkotikais agentūromis, trečiosiomis šalimis ir tarptautinėmis organizacijomis, pvz., UNODC ir PSO.

<FootprintIntro>Nuomonės referentas, prisiimdamas visą atsakomybę, pareiškia, kad negavo informacijos iš jokio subjekto ar asmens, kuris turi būti nurodytas šiame priede pagal Darbo tvarkos taisyklių I priedo 8 straipsnį.</FootprintIntro>

